**ЈАВНИ КОНКУРС**

**ЗА СУФИНАНСИРАЊЕ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ИЗВОРА, ПРИКЉУЧЕЊЕМ НА СИСТЕМ ДАЉИНСКОГ ГРЕЈАЊА У 2023. ГОДИНИ**

Правни основ за расписивање Јавног позива је Правилник о спровођењу мера смањења загађења ваздуха у Граду Нишу пореклом из индивидуалних извора, прикључењем на систем даљинског грејања у 2022. години, усвојен Решењем Градског већа Града Ниша (број 118/2022, 135/2022 и 96/2023).

 Чланом 10. Правилника, прописано је да Градско веће Града Ниша расписује Јавни конкурс, а да поступак по Јавном конкурсу за избор корисника спроводи Комисија.

**I ПРЕДМЕТ И МАКСИМАЛНА ВИСИНА БЕСПОВРАТНИХ СРЕДСТАВА ЗА СУФИНАНСИРАЊЕ**

Предмет суфинансирања обухвата следећу меру:

* **Уклањање постојећих уређаја за грејање и прикључење на систем даљинског грејања.**

 Укупно планирана средства које Град Ниш додељује путем Јавног конкурса за суфинансирње мера смањења загађења ваздуха у Граду Нишу пореклом из индивидуалних извора у 2023. години, износе 5.000.000,00 динара.

 Максимално учешће Града износи до 400.000,00 динара са обрачунатим порезом на додату вредност, односно до 50% укупне вредности са обрачунатим порезом на додату вредност, или шта је од ова два параметра мање.

**II КОРИСНИЦИ СРЕДСТАВА**

 Корисници средстава могу бити породичне куће и станови.

**III УСЛОВИ ПРИЈАВЕ НА КОНКУРС**

Право учешћа на конкурсу имају грађани који испуњавају следеће услове:

1. да је подносилац пријаве власник/сувласник и да живи на адреси објекта у коме се врши замена ложишта (према Изводу из листа непокретности и фотокопији нечиповане личне карте/очитане чиповане личне карте)
2. да поседује један од следећих доказа за стамбени објекат:
	1. доказ о изградњи објекта пре доношења прописа о изградњи;
	2. грађевинску или употребну дозволу добијену кроз редован поступак обезбеђења дозволе;
	3. грађевинску дозволу или употребну дозволу добијену из поступка легализације;
	4. решење о озакоњењу;
	5. доказ да је објекат у поступку озакоњења[[1]](#footnote-1).
3. да има пријављену имовину на територији Града Ниша (што доказује Решењем о порезу на имовину) и да нема дуговања по основу пореза на имовину на дан издавања Уверења од стране надлежног органа (Градска управа за финансије-Сектор за локалну пореску администрацију).

Право учешћа на конкурсу немају:

* власници посебних делова стамбено-пословног објекта који не служе за становање;
* власници стамбених објеката који су у претходном периоду користили средства Града Ниша за сличне активности;
* власници стамбених објеката који су у претходне две године после достављања Решења о додели бесповратних средстава за сличне активности одустали од спровођења активности.

**IV НЕПРИХВАТЉИВИ ТРОШКОВИ**

Конкурсом се неће финансирати мере смањења загађења ваздуха у Граду Нишу пореклом из индивидуалних извора, прикључењем на систем даљинског грејања у 2023. години који се односе на пословне објекте.

Неприхватљиви трошкови – трошкови који неће бити финансирани Јавним конкурсом из буџета Града Ниша су:

1) трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл;

2) рефундација трошкова за већ извршене радове (плаћене или испоручене), пре објављивања јавног позива;

3) набавка опреме коју подносилац захтева за бесповратна средства сам производи или за услуге које подносилац захтева сам извршава;

4) други трошкови који нису у складу јавним позивом.

**V ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ КОНКУРС**

**Документацијa коју доставља подносилац пријаве при подношењу пријаве:**

1. Потписан и попуњен *Пријавни образац* за суфинансирање мера смањења загађења ваздуха у Граду Нишу пореклом из индивидуалних извора за 2022. годину (Прилог 1);
2. Фотокопију личне карте без чипа оверену код јавног бележника/очитану чиповану личну карту власника објекта. Датум овере фотокопије личне карте без чипа код јавног бележника и датум очитавања личне карте са чипом, не сме бити старији од шест месеци.
3. Доказ о броју чланова домаћинстава
	1. Фотокопија личне карте без чипа оверену код јавног бележника/очитана чипована лична карта за све чланове домаћинства који исту поседују у складу са Законом. За децу је потребно доставити копију пријаве пребивалишта или уверење о пребивалишту. Датум овере фотокопије личне карте без чипа код јавног бележника и датум очитавања личне карте са чипом, не сме бити старији од шест месеци;
	2. Лична изјава о броју чланова заједничког домаћинства у слободној форми;
4. Фотокопију Уверења да подносилац захтева има пријављену имовину на територији Града Ниша и да на дан изадавања уверења нема дуговања по основу пореза за имовину (Уверење које издаје Градска управа за финансије-Сектор за локалну пореску администрацију);
5. Извод из листа непокретности за објекат издат од стране надлежне или овлашћене институције у складу са Законом, не старији од шест месеци (фотокопија);
6. Фотокопију једног од следећих доказа за стамбени објекат:

(а) доказ о изградњи објекта пре доношења прописа о изградњи,

 (b)грађевинску или употребну дозволу добијену кроз редован поступак обезбеђења дозволе,

(c) грађевинску или употребну дозволу добијену из поступка легализације;

 (d) решење о озакоњењу[[2]](#footnote-2).

1. Потврда о могућности прикључења на систем даљинског грејања коју издаје ЈКП „Градска Топлана“ Ниш - не старија од шест месеци;
2. Предрачун за прикључење на систем даљинског грејања који издаје ЈКП „Градска Топлана“ Ниш, насловљен на подносиоца пријаве ;
3. Потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања[[3]](#footnote-3).

**VI ПРЕУЗИМАЊЕ ДОКУМЕНТАЦИЈЕ ЗА ЈАВНИ КОНКУРС**

 Конкурсна документација може се преузети на интернет страници Града Ниша [www.ni.rs](http://www.ni.rs) и Канцеларије за локални економски развој [www.investnis.rs](http://www.investnis.rs), или на шалтерима **Јединственог управног места**, Николе Пашића 24, Ниш и садржи:

1. Комплетан текст Јавног позива;
2. Прилог 1 - Пријавни формулар;
3. Прилог 2 - Изјава о члановима домаћинства;
4. Прилог 3 - Изјаву о сагласности за прибављање података и увид у службену евиденцију;
5. Прилог 4 - Правилник о спровођењу мера смањења загађења ваздуха у Граду Нишу пореклом из индивидуалних извора, прикључењем на систем даљинског грејања у 2022. години.

**VII МЕСТО И РОК ДОСТАВЈЬАЊА ПРИЈАВА**

 Рок за подношење пријава је 15 (петнаест) дана од дана објављивања на званичној интернет страници Града Ниша [www.ni.rs](http://www.ni.rs) , званичној интернет страници Канцеларије за локални економски развој [www.investnis.rs](http://www.investnis.rs) и огласној табли органа и служби Града Ниша.

 Пријаве на јавни конкурс достављају се посредно препоручено (поштом) у затвореној коверти са назнаком:

**СПРОВОЂЕЊЕ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ИЗВОРА, ПРИКЉУЧЕЊЕМ НА СИСТЕМ ДАЉИНСКОГ ГРЕЈАЊА У 2023. ГОДИНИ –**

**,,НЕ ОТВАРАТИ“**

са пуном адресом пошиљаоца на полеђини коверте, на адресу:

**Град Ниш**

**Градска управа за органе Града и грађанска стања**

**ул. Николе Пашића бр. 24, Ниш**

**за**

**- Комисију за преглед и оцену поднетих захтева за суфинансирање пројекта ,,Смањења загађења ваздуха у Нишу пореклом из индивидуалних извора, прикључењем на систем даљинског грејања -**

 или непосредно (лично), на шалтерима **Јединственог управног места, ул. Николе Пашића бр. 24, Ниш.**

 Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа.

 Пријаве послате на било који други начин (нпр. факсом или електронском поштом) неће бити узете у разматрање. Неблаговремене пријаве неће бити узете у разматрање.

 За све додатне информације и обавештења подносилац пријаве може се обратити на контакт телефон 018/504-658 или на е-mail: kler@gu.ni.rs

**VIII ПРЕГЛЕД И ОЦЕЊИВАЊЕ ПРИЈАВА**

Поступак за оцењивање пристиглих пријава и избор корисника средстава вршиће се на основу листе приоритета састављене бодовањем према следећим критеријумима:

|  |
| --- |
| **ПОСТОЈЕЋИ НАЧИН ГРЕЈАЊА** |
| **Постојећи начин грејања** | **Број бодова** |
| Угаљ, лож уље | **25** |
| Дрво, брикет | **15** |
| Електрична енергија | **5** |
|  |
| **Врста грејног уређаја** | **Број бодова** |
| Котао снаге >20kW | **25** |
| Етажне пећи снаге <20kW | **15** |
| Шпорет, пећ | **5** |

Као критеријум за бодовање, за све мере из става 1. овог члана, користи се К фактор заузетости површине, који представља количник укупне површине стамбеног објекта (из пореске пријаве) и броја корисника тог објекта.

|  |  |
| --- | --- |
| К фактор заузетости површине за породичне куће | Број бодова |
| К<15  | 5 |
| 15≤К<17,5 | 4,5 |
| 17,5≤К<20  | 4 |
| 20≤К<22,5  | 3,5 |
| 22,5≤К<25 | 3 |
| 25≤К≤27,5  | 2,5 |
| 27,5≤К≤30 | 2 |
| К>30 | 1 |

Уколико се за грејање користе два или више различитих енергената, број бодова се рачуна као аритметичка средина бодова за наведене енергенте (постојећи начин грејања).

Уколико се два захтева на крају бодовне листе за доделу средстава оцене са истим бројем бодова, средства ће добити подносилац захтева са већим бројем бодова у критеријуму мере за коју подноси захтев, уколико и тада број бодова буде исти предност ће имати подносиоци пријава чији је фактор искоришћавања површине К мањи.

**IX ОЦЕЊИВАЊЕ, УТВРЂИВАЊЕ ЛИСТЕ И ИЗБОР КРАЈЊИХ КОРИСНИКА**

Оцењивање и рангирање пријава, врши се применом критеријума из главе VIII овог Јавног конкурса.

Комисија разматра пријаве и у складу са условима из главе III, утврђује ранг листу корисника по мерама и у року од 20 (двадесет) дана од дана истека рока за подношење пријава и исту доставља Градском већу Града Ниша на даље поступање.

У случају да је пријава неуредна, што Комисију спречава да поступа по истој, ако није разумљива или ако је непотпуна, Комисија ће у року од 8 (осам) дана од пријема пријаве обавестити подносиоца на који начин да уреди пријаву и то у року који не може бити краћи од 8 (осам) дана, уз упозорење на правне последице ако не уреди пријаву у року.

Решење о додели бесповратних средстава за суфинансирање мера смањења загађења ваздуха у Граду Нишу пореклом из индивидуалних извора, прикључењем на систем даљинског грејања у 2023. години, доноси Градско веће Града Ниша, на основу чега се закључују уговори између Града Ниша и корисника.

Одабрани корисник средстава дужан је да најкасније у року од 15 (петнаест) дана, од дана пријема позива за потписивање Уговора, потпише тространи Уговор са Градом и ЈКП „Градска Топлана“. Уколико одабрани корисник у предвиђеном року не потпише Уговор сматраће се да је одустао од учешћа на Конкурсу.

**X ИСПЛАТА СРЕДСТАВА**

Град Ниш ће вршити пренос средстава искључиво ЈКП „Градској Топлани“ Ниш, најкасније 45 (четрдесетпет) дана након потписивања Уговора у пуном износу субвенције.

 ЈКП „Градска Топлана“ Ниш, ће омогућити кориснику средстава прикључење на систем даљинског грејања плаћањем на рате на период од 5 (пет) година.

 Корисник се обавезује да уплаћује рате „ЈКП „Градској Топлани“, по плану отплате, почевши од последње рате.

 Трошкови радова, набавке материјала и опреме који настану пре објављивања конкурса нису прихватљиви и неће бити узету у разматрање.

Корисник средстава дужан је да предвиђене инвестиције заврши најкасније до 31. 12.2023. године.

1. Овај услов се односи искључиво на подносиоца захтева чији је објекат у поступку озакоњења, а који је поднео захтев за привремено прикључење на мрежу даљинског грејања у складу са условима ЈКП „Топлана“, а све у складу са Уредбом о начину, условима и поступку за привремено прикључење на електроенергетску мрежу, гасну мрежу и/или мрежу даљинског грејања, водовод и канализацију незаконито изграђених објеката (,,Службени гласник РС", број 70 / 2023.). [↑](#footnote-ref-1)
2. Овај услов се односи искључиво на подносиоца захтева чији је објекат у поступку озакоњења, а који је поднео захтев за привремено прикључење на мрежу даљинског грејања у складу са условима ЈКП „Топлана“, а све у складу са Уредбом о начину, условима и поступку за привремено прикључење на електроенергетску мрежу, гасну мрежу и/или мрежу даљинског грејања, водовод и канализацију незаконито изграђених објеката ("Службени гласник РС", број 70 од 23. августа 2023.). [↑](#footnote-ref-2)
3. Орган по службеној дужности може прибавити : 1.Лист непокретности; 2. Уверење о исплаћеном дуговању по основу пореза на за имовину на уплатним рачунима које администрира Градска управа за финансије-Сектор за локалну пореску администрацију; 3. Потврда Управе за грађаевинарство да је поденз захтев за озакоњење предметног обејкта. [↑](#footnote-ref-3)